**MWONGOZO WA KUSAHIHISHA KISWAHILI KARATASI 102/1 2019**

**1.** Hii ni insha ya mahojiano na ni utungaji wa kiuamailifu. Vipengele viwili vya utungo wa aina hii vizingatiwe, yaani **muundo na maudhui**.

1. **Muundo**
* Vipengele vikuu vya mahojiano.
* Anwani ( kutokana na mada).
* Atumie mfumo wa kitamthilia.
* Mtahiniwa ndiye mhoji hivyo basi yeye ndiye atakayeuliza maswali. Inspekta Jenerali ndiye mhojiwa.
* Mahojiano yaanze kwa maamkuzi baina ya wahusika.

Mwili wa insha ubebe maudhui.

1. **Maudhui** (Hatua ambazo zimechukuliwa kuimarisha usalama nchini)
* Kuimarisha mfumo wa ‘Nyumba Kumi’ mitaani, vijijini nk.
* Kuongeza idadi ya askari polisi kufikia kiwango cha kimataifa cha askari mmoja kwa raia mia nne.
* Polisi kushirikiana na vyombo vingine vya dola vya usalama kama vile jeshi – kulinda mipaka dhidi ya uvamizi wa majangili kutoka nchi za nje.
* Kuimarisha hali ya ukaguzi katika maeneo ya mipaka, bandarini na viwanja vya ndege ili kuzuia kuingia nchini kwa silaha.
* Serikali imenunua vifaa zaidi vya kisasa kama vile magari, silaha nk.
* Kushughulikia maslahi ya askari walinda usalama kama vile ujenzi wa makao yao, kuboresha ujira na marupurupu mengine ya kazi ili kuwatia motisha kufanya kazi vyema.
* Sehemu za umma kama vile maduka ya jumla, hospitali, shule, vyuo vikuu nk kuongeza ukaguzi wa kila anayeingia.
* Wapiga doria zaidi kuwa mitaani, vijijini,mijini nk ili kuimarisha usalama kwa ujumla.
* Wananchi wamehamasishwa kuhusu jinsi ya kuwa waangalifu popote walipo na namna ya kushughulikia visa vya utovu wa usalama iwapo vitatokea.
* Kuwekwa kwa kamera za siri barabarani na pia kwenye maeneo ya umma.

**TANBIHI**

* Hoja za mwanafunzi zisipungue tano.
* Hoja zenyewe zijitokeze kupitia ufafanuzi wa Inspekta Jenerali. Hata hivyo, mhoji anaweza kuuliza maswali ya kuelekeza.
* Urefu ukadiriwe kuanzia kwa kichwa.

**2.**

* Ajadili umuhimu wa michezo
* Arejelee wanafunzi wa shule za sekondari, nchini Kenya
* Baadhi ya hoja
* Huimarisha afya ya wanafunzi
* Huwasaidia kutumia muda wao vyema
* Huwawezesha kukuza vipawa vyao
* Huwachangamsha baada ya siku nzima masomoni
* Huwafunza jinsi ya kutangamana
* Huwakutanisha na wanafunzi wa shule zingine
* Huimarisha uhusiano kati ya wanafunzi na walimu
* Huwafungulia milango ya heri baadaye maishani/ajira
* Huchangia katika kujua tamaduni za wengine.
* Hukuza na kuendeleza utamaduni
* Hukuza lugha mf. Katika maigizo na tamasha za muziki
* Huimarisha umaarufu,sifa na ujasiri kwa mwanafunzi

3. - Kutoa maana na matumizi ya methali

 - Kisa au visa vinavyowiana / kinachowiana na maelezo ya methali

 - mtahiniwa aonyeshe kuwa hata baada ya kwenda kwingine na kufanikiwa lazima atarejea

katika makazi yake ya asili. Mhusika hataridhika na yale atakayoyapata kwingine.

- Hitimisho – lazima itoe funzo

4.Hii ni insha ya mdokezo.Mtahiniwa atamatishe insha yake kwa maneno yayo hayo.Asipotamatisha kwayo atakuwa amepungukiwa kimtindo tu,akadiriwe vilivyo.Anaweza tunga kisa kinachoonyesha masaibu aliyokumbana nayo hapo awali.

**MWONGOZO WA KUDUMU**

**KENYA CERTIFICATE OF SECONDARY EDUCATION**

**KISWAHILI 102/1 2019**

**MWONGOZO WA KUSAHIHISHA INSHA**

**UTANGULIZI**

Karatasi hii imedhamiria kutathmini uwezo wa mtahiniwa wa kuwasiliana na msomaji na kuwasilisha ujumbe kimaandishi, akizingatia mada aliyopewa. Mawasiliano haya yatategemea ukwasi wa lugha ya mtahiniwa, kwa mfano, kutunga sentensi sahihi zenye mtiririko mzuri kimawazo, lugha ya kuvutia na yenye mawazo asilia, ubunifu mwingi na hati nadhifu. Kwa kutegemea maagizo ya swali lenyewe na umahiri wa lugha, ni lazima kutilia mkazo mtindo, mada na uwezo wa mtahimiwa kufuata maagizo vilivyo. Mtahini lazima asome insha yote huku akizingatia sarufi, hijai, hoja, msamiati na mtindo ili aweze kukadiria viwango mbalimbali vilivyopendekezwa. Viwango vyenyewe ni A,B,C, na D kutegemea uwezo wa mtahiniwa.

**VIWANGO MBALIMBALI**

**KIWANGO CHA D KWA JUMLA MAKI 01-05**

1. Insha haieleweki kwa vyovyote vile ama uwezo wa mtahiniwa wa kutumia lugha ni hafifu sana, hivi kwamba mtahini lazima afikirie kile mtahiniwa anachojaribu kuwasilisha.
2. Mtahiniwa hana uwezo wa kutumia maneno ya Kiswahili kwa njia inayofaa.
3. Lugha imevurugika, uakifishaji haufai na insha ina makosa ya kila aina.
4. Kujitungia swali na kulijibu.
5. Kunakili swali au kichwa tu.

**NGAZI MBALIMBALI ZA KIWANGO CHA D**

**D- (D YA CHINI) MAKI 01-02**

1. Insha haina mpangilio maalum na haieleweki kwa vyovyote vile.
2. Kujitungia swali tofauti na kulijibu.
3. Kuandika kwa lugha isiyo Kiswahili au kuchanganya ndimi.
4. Kunakili swali au maswali na kuyakariri.
5. Kunakili swali au kichwa tu.

**D WASTANI MAKI 03**

1. Mtiririko wa mawazo haupo.
2. Mtahiniwa amepotoka kimaudhui.
3. Matumizi ya lugha ni hafifu mno.
4. Kuna makosa mengi ya kila aina.

**D+ (D YA JUU) MAKI 04-05**

1. Insha ya aina hii huwa na makosa mengi ya kila aina, lakini unaweza kutambua kile ambacho mtahiniwa anajaribu kuwasilisha.
2. Hoja hazikuelezwa kikamilifu / mada haikukuzwa vilivyo.
3. Mtahiniwa hana uhakika wa matumizi ya lugha.
4. Mtahiniwa hujirudiarudia.
5. Insha itakayozingatia sura lakini ikose maudhui ikadiriwe hapa.

**KIWANGO CHA C KWA JUMLA MAKI 06-10**

1. Mtahiniwa anajaribu kushughulikia mada japo hakuikuza na kuiendeleza vilivyo.
2. Mtahiniwa anawasilisha ujumbe kwa njia isiyovutia/ hana ubunifu wa kutosha.
3. Mtahiniwa anaakifisha sentensi vibaya.
4. Mtiririko wa mawazo unaanza kujitokeza japo kwa njia hafifu.
5. Insha ina makosa mengi ya sarufi, msamiati na tahajia (hijai).
6. **Insha ya urefu wa nusu ikadiriwe hapa.**

**NGAZI MBALIMBALI ZA KIWANGO CHA C**

**C- (C YA CHINI) MAKI 06-07**

1. Mtahiniwa ana shida ya kuwasilisha na kuturirisha mawazo yake.
2. Mtahiniwa hana msamiati wa kutosha wala miundo ya sentensi ifaayo.
3. Mtahiniwa anafanya makosa mengi ya sarufi, ya hijai na ya msamiati na insha yake haieleweki kwa urahisi.

**C WASTANI MAKI 08**

1. Mtahiniwa anawasilisha ujumbe lakini kwa njia hafifu.
2. Dhana tofautofauti hazijitokezi wazi.
3. Mtahiniwa hana ubunifu wa kutosha.
4. Mtiririko wa mawazo ni hafifu na hana ufundi wa lugha unaofaa.
5. Amejaribu kuishughulikia mada aliyopewa.
6. Mtahiniwa ana shida ya uakifishaji.
7. Mtahiniwa anafanya makosa mengi ya sarufi, ya hijai na ya msamiati lakini bado insha inaeleweka.

**C+ (C YA JUU) MAKI 09-10**

1. Mtahiniwa anawasilisha ujumbe vizuri akizingatia mada lakini kwa njia isiyo na mvuto.
2. Dhana tofautitofauti zimejitokeza japo kwa njia hafifu.
3. Kuna mtiririko wa mawazo japo hana ufundi wa lugha unaofaa.
4. Misemo na methali zimetumika kwa njia hafifu.
5. Ana shida ya uakifishaji.
6. Kuna makosa ya sarufi, ya msamiati na ya hijai yanayoathiri mtiririko wa mawazo.

**KIWANGO CHA B KWA JUMLA MAKI 11-15**

**B- (B YA CHINI) MAKI 11-12**

1. Mtahiniwa anawasilisha ujumbe vizuri kwa kueleza hoja tofautitofauti akizingatia mada.
2. Mtahiniwa ana mtirirko mzuri wa mawazo.
3. Mtahiniwa anatumia mifano michache ya msamiati unaovutia.
4. Makosa yanadhihirika kiasi.

**B WASTANI MAKI 13**

1. Mtahiniwa anadhihirisha hali ya kuimudu lugha.
2. Mawazo ya mtahiniwa yanadhihirika akizingatia mada.
3. Mtahiniwa anateua na kutumia mifano michache ya msamiati mwafaka.
4. Sarufi yake ni nzuri.
5. Makosa ni machache / kuna makosa machache.

**B+ (B YA JUU) MAKI 14-15**

1. Mawazo ya mtahiniwa yanadhihirika na anajieleza waziwazi.
2. Mtahiniwa anawasilisha ujumbe kwa njia inayovutia na kwa urahisi akizingatia mada.
3. Mtahiniwa ana mchanganyiko mzuri wa msamiati unaovutia.
4. Sarufi yake ni nzuri.
5. Uakifishaji wa sentensi zake ni mzuri.
6. Makosa ni machache ya hapa na pale.

**KIWANGO CHA A KWA JUMLA MAKI 16-20**

1. Mtahiniwa ana ubunifu wa mawazo yanayodhihirika na kutirika akizingatia mada.
2. Mtahiniwa anadhihirisha ujuzi wa lugha yenye mnato.
3. Ana uwezo wa kutumia tamathali za usemi ili kutoa hisia zake kwa njia bora na kwa urahisi.
4. Umbuji wake unadhihirisha ukomavu na ukakamavu wake kimawazo.
5. Insha ina urefu kamili.

**NGAZI MBALIMBALI ZA KIWANGO CHA A**

**A- (A YA CHINI) MAKI 16-17**

1. Mtahiniwa anadhihirisha ukomavu wa lugha.
2. Mawazo ya mtahiniwa yanadhihirika na anaishughulikia mada.
3. Ana mtiririko mzuri wa mawazo.
4. Msamiati wake ni mzuri na unaovutia.
5. Sarufi yake ni nzuri.
6. Anatumia miundo tofauti tofauti ya sentensi kiufundi.
7. Makosa ni machache yasiyokusudiwa.

**A WASTANI MAKI 18**

1. Mtahiniwa anawasilisha ujumbe vizuri kulingana na mada.
2. Anajieleza kikamilifu akitumia lugha ya mnato.
3. Anatoa hoja zilizokomaa.
4. Anatumia msamiati wa hali ya juu na unaovutia zaidi.
5. Anatumia miundo tofautitofautiya sentensi kiufundi.
6. Makosa ni nadra kupatikana.

**A+ (A YA JUU) MAKI 19-20**

1. Mawazo yanadhihirika zaidi na mada imeshughulikiwa vilivyo.
2. Anajieleza kikamilifu akitumia lugha ya mnato.
3. Hoja zake zimekomaa na zinashawishi.
4. Msamiati wake ni wa hali ya juu na unavutia zaidi.
5. Sarufi yake ni nzuri zaidi.
6. Anatumia miundo tofautitofauti ya sentensi kiufundi.makosa yote kwa jumla hayazidi matano.

VIWANGO MBALMBALI KWA MUHTASARI

|  |  |  |
| --- | --- | --- |
| KIWANGO | NGAZI | MAKI |
| A | A+AA- | 19-201816-17 |
| B | B+BB- | 14-151311-12 |
| C | C+CC- | 09-100806-07 |
| D | D+DD- | 04-050301-02 |

**USAHIHISHAJI NA UTUZAJI KWA JUMLA**

Mtahini ni sharti aisome insha yote akizingatia vipengee muhimu. Vipengee hivi ni maudhui, msamiati, mtindo, sarufi na hijai.

**MAUDHUI**

1. Maudhui ni hoja au mambo yanayozungumziwa, kuelezewa au kuhadithiwa kwa mujibu wa mada iliyoteuliwa.
2. Maudhui ndio hasa uti wa mgongo wa insha yoyote ile.
3. Ubunifu wa mtahiniwa hukisiwa kwa kutathmini uzito wa maudhui yake kulingana na mada teule.

**MSAMIATI**

Msamiati ni jumla ya maneno yatumiwayo katika lugha husika. Mtahiniwa anatarajiwa kutumia msamiati unaooana na mada teule. Kutegemea ukwasi wa lugha alionao, mtahiniwa anatarajiwa kuikuza mada kwa kufinyanga lugha kiufundi. Ni muhimu kuelewa kwamba kutokana na maendeleo na ukuaji wa teknolojia na mawasiliano, maneno mapya yanaibuka kila uchao.

**MTINDO**

Mtindo unahusu mambo yafuatayo:

* Mpangilio wa kazi kiaya.
* Mtiririko na mshikamano wa mawazo kiaya na katika insha nzima.
* Hati nzuri na inayosomeka kwa urahisi.
* Matumizi ya tamathali za usemi, kwa mfano, misemo, jazanda na kadhalika.
* Kuandika herufi vizuri kwa mfanoJj, Pp,Uu, Ww na kadhalika.
* Sura ya insha.
* Unadhifu wa kazi ya mtahiniwa.

**SARUFI**

Sarufi ndio msingi wa lugha. Ufanisi wa mawasiliano hutegemea uwezo wa mtahiniwa wa kutunga sentensi sahihi zenye uwiano wa kisarufi. Mtahini ataonyesha makosa yote ya sarufi yaliyo katika insha anayosahihisha. Makosa ya sarufi huweza kutokea katika:

1. Matumizi ya alama ya uakifishaji.
2. Kutumia herufi kubwa au ndogo mahali pasipofaa.
3. Matumizi yasiyofaa ya ngeli na viambishi,viunganishi, nyakati, hali, vihusiano na kadhalika.
4. Mpangilio wa maneno katika sentensi.
5. Mnyambuliko wa vitenzi na majina.
6. Kuacha neno linalohitajika au kuongeza neno lisilohitajika katika sentensi.
7. Matumizi ya herufi kubwa:
8. Mwanzo wa sentensi.
9. Majina ya pekee.
10. Majina ya mahali, miji, nchi, mataifa na kadhalika.
11. Siku za juma, miezi nk.
12. Mashirika, masomo, vitabu nk.
13. Makabila, lugha nk.
14. Jina la Mungu.
15. Majina ya kutambulisha hasa wanyama wa kufugwa, kwa mfano yale ya mbwa- Foksi, Jak, Popi, Simba, Tomi na mengineyo.

**MAKOSA YA HIJAI/TAHAJIA**

Haya ni makosa ya maendelezo. Mtahini anashauriwa asahihishe huku akiyaonyesha yanapotokea kwa mara ya kwanza tu. Makosa ya tahajia huweza kutokea:

1. Kutenganisha neno kwa mfano ‘ aliye kuwa’.
2. Kuuganisha maneno kwa mfano ‘kwasababu’.
3. Kukata silabi visivyo afikapo pambizoni kama vile ngan- o.
4. Kuandika herufi isiyofaa kwa mfano ‘ongesa’ badala ya ‘ongeza’.
5. Kuacha herufi katika neno kwa mfano ‘aliekuja’ badala ya ‘aliyekuja’.
6. Kuongeza herufi isiyohitajika kama vile ‘piya’ badala ya ‘pia’.
7. Kuacha alama inayotarajiwa katika herufi kama vile j i.
8. Kukosa kuandika kistari cha kuendelezea neno afikiapo pambizoni au kukiandika mahali pasipofaa.
9. Kuacha ritifaa au kuiandika mahali pasipofaa, kwa mfano ngombe, ngom’be,n’gombe, ngo’mbe nk.
10. Kuandika maneno kwa kifupi kama vile k.v, k.m, v.v, n.k. na kadhalika.
11. Kuandika tarakimu kwa mfano 27-7-2010.

**ALAMA ZA KUSAHIHISHIA**

==Hupigwa chini ya sehemu ambapo kosa la sarufi limetokea kwa mara ya kwanza tu.

\_\_Hupigwa chini ya sehemu au neno ambapo kosa la hijai limetokea kwa mara ya kwanza tu.

* Hutumiwa kuonyesha hoja inapokamilikia pambizoni kushoto.

^ Hutumiwa kuonyesha kuachwa kwa neno/maneno.

* Hutumiwa kunyesha msamiati bora. Alama hii hutiwa juu ya neno lenyewe.

X Hutumiwa kuonyesha msamiati usiofaa. Alama hii hutiwa juu ya neno lenyewe.

Maelezo mafupi yanahitajika kuhusu tuzo lilotolewa. Kila ukurasa uwe na alama chini kudhihirisha kuwa mtahini ameupitia ukurasa huo.

**UKADIRIAJI WA UREFU WA INSHA YA PILI**

Maneno 9 katika kila mstari ukurasa mmoja na nusu.

Maneno 8 katika kila mstari ukurasa mmoja na robo tatu.

Maneno 7 katika kila mstari kurasa mbili.

Maneno 6 katika kila mstari kurasa mbili na robo.

Maneno 5 katika kila mstari kurasa mbili na robo tatu.

Maneno 4 katika kila mstari kurasa tatu na robo tatu.

Maneno 3 katika kila mstari kurasa nne na nusu.

Kufikia maneno 174 insha robo.

Maneno 175-274 insha nusu.

Maneno 275-374 insha robo tatu.

Maneno 375 na kuendelea insha kamili.